ভেঙে পড়ার আগে ‘মে ডে কল’ পাইলটের, বিমানে কি কোনও ত্রুটি ছিল ?

ওয়েব ডেস্ক: বারামতীতে নির্বাচনী জনসভায় যোগ দিতে যাওয়ার সময় বিমান দুর্ঘটনায় মৃত্যু হল মহারাষ্ট্রের উপ মুখ্যমন্ত্রী অজিত পওয়ারের (Ajit Pawar Dies in Plane Crash)৷অজিত পাওয়ার-সহ ৬ জনের বিমান দুর্ঘটনায় মৃত্যু হয়েছে। জানা গিয়েছে, বিমানবন্দরে অবতরণের আগে ‘মে ডে’ ঘোষণা করে জরুরি অবতরণের অনুমতি চেয়েছিলেন পাইলট। কিন্তু তার আগেই বারামতীর পাহাড়ি এলাকায় বিমানটি ভেঙে পড়ে। এই দুর্ঘটনার কারণ কী, সেই নিয়ে ইতিমধ্যেই শুরু হয়েছে তদন্ত। আর এই দুর্ঘটনা ফেরাল গত জুন মাসের ভয়াল আমদাবাদ দুর্ঘটনার (Ahmedabad Plane Crash) স্মৃতি।

বুধবার মুম্বই থেকে বারামতী যাওয়ার পথে ভেঙে পড়ে মহারাষ্ট্রের উপমুখ্যমন্ত্রী অজিত পাওয়ারের বিমান (Plane Crash at Baramati)। এদিন সকাল ৯টা নাগাদ দুর্ঘটনাটি ঘটেছে বলে জানা গেছে। বারামতী বিমাবন্দরে (Baramati Airport) অবতরণের কথা ছিল অজিত পাওয়ারের চার্টার্ড ফ্লাইটটি। কিন্তু তার আগেই জরুরি অবতরণের (Emergency Landing) অনুমতি চেয়েছিলেন পাইলট। সেটি ব্যর্থ হওয়ায় ইমারজেন্সি ল্যান্ডিংয়ের অনুমতি চেয়েছিলেন পাইলট। এমনকি, পাইলট ‘মে ডে কল’-ও করেন বলে একটি সূত্রের দাবি। এর থেকেই সন্দেহ করা হচ্ছে, বিমানে কোনও যান্ত্রিক ত্রুটি হয়েছিল কিনা। বিমানটি অবতরণের ঠিক আগেই ভেঙে পড়ে সেই রিমোট এলাকায়। সামনের দিকে আগুন লেগে সম্পূর্ণ ভস্মীভূত হয়ে গেছে। গোটা এলাকা কালো ধোঁয়ায় ঢেকে গেছে।

আরও পড়ুন:বারামতি বিপর্যয়ে শোকপ্রকাশ প্রধানমন্ত্রীর! কী বললেন নরেন্দ্র মোদি?

দুর্ঘটনায় কিছুক্ষণ পরই ডিজিসিএ জানিয়ে দেয়, বিমান দুর্ঘটনায় ৬ জনেরই মৃত্যু হয়েছে। ঘটনাস্থলের ছবি ও ভিডিওতে দেখা গেছে, বিমানটি দাউদাউ করে জ্বলছে এবং দমকলের কর্মীরা আগুন নেভানোর চেষ্টা করছেন। পুলিশও দ্রুত ঘটনাস্থলে পৌঁছেছে। তবে পাহাড়ি এলাকা হওয়ায় উদ্ধারকাজ শুরু করতে গিয়ে কিছুটা বাধার মুখে পড়তে হয়েছিল উদ্ধারকারীদের।দেশের বেসামরিক বিমান নিয়ন্ত্রণ সংস্থা উচ্চ পর্যায়ের কমিটি গঠন করে তদন্ত শুরু করবে। ফ্লাইট রেডারের তথ্য বলছে, ভেঙে পড়ার আগে ২৬০০ ফুট উঁচুতে ছিল বিমানটি। হঠাৎই উচ্চতা কমে আসে বিমানের। সেই সময়ে বিমানের গতিবেগ ছিল ঘণ্টায় ২৫৩ কিমি। জানা গিয়েছে, দুর্ঘটনাগ্রস্ত বিমানটি ছিল বোম্বার্ডিয়ার লিয়ারজেট ৪৫ মডেলের।

মহারাষ্ট্রের রাজনীতিতে কার্যত বেতাজ বাদশা বলা হত অজিত পাওয়ারকে।অজিত পাওয়ারের মৃত্যুতে গোটা দেশেই নেমে এসেছে শোকের ছায়া। কাকা শরদ পাওয়ারের হাত ধরে তাঁর রাজনীতির সূচনা হলেও, কাকার ছায়ায় নিজেকে হারিয়ে ফেলেননি তিনি। নিজের রাজনৈতিক বিচক্ষণতার উপর ভর করেই দলকে শক্তিশালী করেছেন। কাকার হাত ধরে রাজনীতির ময়দানে প্রবেশ করলেও ২০২২ সালে তিনি শরদ পাওয়ারের সঙ্গে সম্পর্ক ছিন্ন করে বিজেপির সঙ্গে সরকার গঠন করেন।